ગુજરાતી ભાષાને અમુક હદે ભૂંસી નાખવાની પેરવી સરકારથી માંડીને અખબાર સુધીના સ્તરે થઈ રહી છે. સરકારી સ્તરે એ રીતે કે ગુજરાતી માધ્યમની શાળાઓમાં પણ આંકડા અંગ્રેજીમાં જ લખવા ફરજિયાત બનાવી દેવાયા છે. હું ભણતો ત્યારે આઠમા ધોરણથી અંગ્રેજીમાં આંકડા લખવાનું ફરજિયાત હતું, હવે તો લગભગ પહેલા ધોરણથી જ છે. તો નવા અને જૂના ગુજરાતી અખબારો પણ આંકડા અંગ્રેજીમાં જ છાપે છે. ડિઝાઇનરોને પણ ગ્રાફિક ડિઝાઈન કરવાં હોય તો આંકડા અંગ્રેજીમાં જ જોઈએ. વળી, છેલ્લા ઘણા સમયથી અખબારોમાં એક (ખોટો) ટ્રેન્ડ ચાલ્યો છે કે ગ્રાફિક કે બીજું કંઈ પણ હોય તો આંકડા હાઇલાઇટ કરો. જાણે લોકોને માત્ર આંકડામાં જ રસ હોય. અને એવા ગ્રાફિકમાં આંકડા અંગ્રેજીમાં રાખવામાં આવે છે. ગુજરાતીમાં આંકડા રાખે તો નાનપ અનુભવાય.